和蘇著作麻姑十詠 流杯池
作者：李覯
朝代：宋

paragraphs: 幽居久不樂，心死如濕灰。
聞言山有池，仙客曾流杯。
披衫向西坐，欲望無崇臺。
何當命遊宴，盡聚不羈才。
顧恐狹隘地，未足開吾懷。
仰手斸河漢，决向天南來。
移舟復轉嶽，壅遏成環迴。
橫持北斗柄，量盡酒星醅。
箕踞接下流，一歃空千罍。
八風助吟倡，萬怪供嘲諧。
醉來散髮卧，蠅聲視霆雷。
冷笑勢利子，茫茫塵土堆。